विनेश-बजरंग आदि पर FIR की मांग, हिसार पहुंची साक्षी बोली- PM मोदी बुलाएं तो मिलने को तैयार
भारतीय कुश्ती संघ के प्रधान और भारतीय जनता पार्टी के सांसद बृजभूषण सिंह के खिलाफ पिछले 1 महीने से दिल्ली में धरने पर बैठी ओलिंपिक पदक विजेता साक्षी मलिक बुधवार को हिसार पहुंची।
भारतीय कुश्ती संघ के पूर्व अध्यक्ष BJP सांसद बृजभूषण सिंह के खिलाफ पिछले 1 महीने से दिल्ली में धरने पर बैठी ओलिंपिक पदक विजेता साक्षी मलिक बुधवार को हिसार पहुंची। साक्षी मलिक 28 मई को नई संसद पर महिला महापंचायत के आयोजन को लेकर समर्थन जुटा रही हैं।
वह हिसार में रामायण टोल प्लाजा पर किसान संघर्ष समिति के पदाधिकारियों से मिलने के लिए टोल पर रुकी थीं। इस दौरान साक्षी ने कहा कि बृजभूषण जिन मेडल को 15 रुपए का बता रहा है, उसके लिए हमने कई सालों तक मेहनत की। केंद्र सरकार ने पहलवानों के लिए कुछ नहीं किया। बृजभूषण पर FIR तक सुप्रीम कोर्ट के आदेश पर दर्ज हुई।
वहीं जंतर-मंतर पर धरना दे रहे पहलवानों पर FIR दर्ज करने की मांग को लेकर पटियाला हाउस कोर्ट में याचिका दायर हुई है। कोर्ट गुरूवार दोपहर 2 बजे इस मामले की सुनवाई करेगा। इस याचिका में कहा गया है कि विनेश फोगाट, बजरंग पुनिया व साक्षी मालिक और अन्य पहलवानों ने प्रधानमंत्री नरेंद्र मोदी और बृजभूषण सिंह पर झूठे आरोप लगाए हैं। इसलिए उनके खिलाफ केस दर्ज किया जाए।
यह भारत की लड़ाई बन चुकी: साक्षी
पत्रकारों से बातचीत करते हुए साक्षी मलिक ने बृजभूषण सिंह को लेकर कहा कि जब से खिलाड़ियों का धरना शुरू हुआ है तब से वह अनाप शनाप बयान दिए जा रहे हैं। उनके खिलाफ फेयर इन्वेस्टिगेशन नहीं की जा रही है। बृजभूषण के खिलाफ अब तक कोई कार्रवाई नहीं हुई है और इसलिए 28 मई को देश की नई संसद में महिला महापंचायत का आयोजन किया जाएगा। इसके लिए वह जगह-जगह जाकर खापों और आम जनता का समर्थन जुटा रही हैं। यह भारत की लड़ाई बन चुकी है।
PM को संज्ञान लेना चाहिए, हम नार्को टेस्ट को राजी
मलिक ने कहा कि जिस व्यक्ति के खिलाफ पहले से 40 मुकदमे चल रहे हों ऐसे व्यक्ति के खिलाफ शोषण की आवाज उठाने की हिम्मत लड़कियों में नहीं थी। इसी कारण इतने सालों के बाद ये मुद्दा उठाया गया है। साक्षी ने कहा कि देश के प्रधानमंत्री नरेन्द्र मोदी को इस मामले पर संज्ञान लेना चाहिए। वह यदि खिलाड़ियों को इस मुद्दे पर बातचीत के लिए बुलाते हैं तो वह जाने के लिए तैयार हैं। हम सभी लड़कियां लाई डिटेक्टर टेस्ट के लिए राजी हैं। इस मौके पर साक्षी के साथ उनके पति व पहलवान सत्यव्रत कादयान भी मौजूद रहे।
कल से मय्यड़ टोल पर धरना
किसान संघर्ष समिति व मय्यड़ टोल प्लाजा संघर्ष समिति के पदाधिकारियों ने कहा कि खिलाड़ियों के समर्थन में 25 मई गुरुवार से रामायण टोल पर धरना शुरू कर दिया जाएगा। जब तक खिलाड़ियों को न्याय नहीं मिलता तब तक उनका संघर्ष जारी रहेगा।
ये खबर भी पढ़ें:- 
इंडिया गेट पर रेसलर्स का मार्च:तिरंगा लेकर समर्थकों के साथ सड़क पर उतरे; बोले- पुलिस ने समर्थकों को इंडिया गेट से भगाया 
भारतीय कुश्ती संघ (WFI) के पूर्व अध्यक्ष बृजभूषण शरण सिंह की गिरफ्तारी की मांग को लेकर पहलवानों ने मंगलवार को इंडिया गेट से मार्च निकाला। इसमें लोग तिरंगा लेकर शामिल हुए। पहलवानों ने आरोप लगाया कि पुलिस ने इंडिया गेट को खाली करा दिया, ताकि लोग उनके समर्थन में हिस्सा न ले सकें (पूरी खबर पढ़ें)